Matt Busby

Sir Alexander Matthew „Matt“ Busby (* 26. máj 1909 – † 20. január 1994) bol škótsky futbalista a futbalový manažér. Preslávil sa najmä vedením anglického celku Manchester United a to v rokoch 1945 až 1969 a neskôr ešte v druhej polovici sezóny 1970 – 1971. Dlhšie sa v trénerskej funkcii tohto klubu dokázal udržať iba Sir Alex Ferguson.  Busbyho dlhá manažérska kariéra je spojená s obrovskými úspechmi a to nielen v rámci Anglicka, ale aj Európy.

 Detstvo 
Busby sa narodil v Škótsku, v baníckej dedine Orbiston, Bellshill, North Lanarkshire. Narodil sa Alexandrovi a Nellie Busbyovcom. Jeho otec, povolaním baník, bol povolaný na front 1. svetovej vojny, kde padol. Busbyho matka tak vychovávala Matta a jeho tri sestry sama.

 Hráčska kariéra 
Napriek matkiným zámerom odísť do USA, začal Matt pracovať ako baník, pričom nastupoval za miestny celok Denny Hibs. Netrvalo však dlho a začal hrať v klube Manchester City, ktorý mal šancu na postup do First Division. K podpisu zmluvy došlo vo februári roku 1928. Prvýkrát za tento klub nastúpil v zápase proti Grimsby Town 9. novembra 1929. Na ďalší zápas čakal až do marca roku 1930, kedy bol nanovo povolaný do prvého tímu. Sezónu ukončil s troma strelenými gólmi v jedenástich zápasoch. Ďalšiu sezónu mu skomplikoval zápal pľúc. V sezóne 1933 – 1934 Manchester City skončil v lige piaty, Busby si pripísal 4 góly v 39 zápasoch. Jeho forma v tejto sezóne bola taká výrazná, že dostal pozvánku do reprezentácie Škótska na zápas proti Walesu.

V marci roku 1936 prišla Manchesteru City ponuka od klubu FC Liverpool na kúpu Busbyho. Bol predaný za 8000 libier a sťahoval k rieke Mersey. Prvý zápas za Liverpool odohral proti Huddersfield Town a v nasledujúcom mesiaci strelil aj svoj prvý gól. Tony Matthews, autor Who´s who of Liverpool tvrdil, že Busby "má všetky schopnosti, používa loptu rozhodne a je vždy plne odhodlaný". Busbyho futbalová kariéra skončila s príchodom 2. svetovej vojny. V 118 zápasoch za Liverpool skóroval 3-krát.

 Manažérska kariéra 
Matt Busby sa stal manažérom klubu Manchester United hneď po skončení 2. svetovej vojny. Nečakane odmietol pozíciu manažéra Liverpoolu. K tímu sa pripojil v októbri 1945. Jedným z prvých rozhodnutí bolo investovať 15 000 libier na opravu štadióna Old Trafford. Prvú trofej s klubom získal už v roku 1948, keď sa United podarilo poraziť Blackpool vo finále FA Cupu 4:2.

Busby začal klásť väčší dôraz na skauting a vlastnú akadémiu, ktorá dodnes produkuje hráčov svetových kvalít. V roku 1953 družstvo tvorili iba odchovanci, prišli prvé úspechy tejto hernej filozofie a tím bol prekrstený na "Busby babes". Vekový priemer tímu bol neuveriteľných 22 rokov. Busby Babes dokázali vyhrať ligový titul v rokoch 1956 a 1957 a dostali sa do finále FA Cupu v roku 1957.

V roku 1958 však klub postihla tragédia. Tím sa vracal 6. februára domov z Belehradu a pri medzipristátí v Mníchove sa pilotovi 2-krát nepodarilo vzlietnuť. Následne všetci z lietadla vystúpili a po 2-hodinovej porade pilotov či skúsiť tretí pokus alebo let presunúť na druhý deň rozhodli pre prvý variant. Už sa zdalo, že lietadlo nabralo správnu rýchlosť, ale zrazu začala rýchlosť nečakane klesať a keďže už na dráhe nebolo dosť miesta na ubrzdenie, piloti sa rozhodli pridať. Lietadlo narazilo do domu so 6 člennou nemeckou rodinou vnútri a do kôlne s palivom, ktorú daná rodina mala vedľa domu.  Zomrelo 23 ľudí (z domu ako zázrakom prežili všetci) vrátane 8 hráčov – Geoff Bent, Roger Byrne, Eddie Colman, Duncan Edwards, Mark Jones, David Pegg, Tommy Taylor a Billy Whelan. Zomreli aj traja zamestnanci klubu – sekretár Walter Crickmer, tréner Tom Curry a tréner Bert Whalley. Busby sa iba tesne vyhol smrti, 9 týždňov strávil v nemocnici a dokonca mu bolo dvakrát udelené "posledné pomazanie". 71 dní po tragédii sa dokázal vrátiť na lavičku United. Klub vďaka veľkej pomoci, solidarite, mladým hráčom a nezlomnému duchu dokázal ročník dohrať zo cťou. Od ďalšej sezóny začal stavať Matt Busby nový Manchester United – Bobby Charlton ako kapitán a jeden z tých čo prežili tragédiu, do tímu prišli hráči ako Denis Law či George Best.

United vyhrali ligový titul v rokoch 1965 a 1967. Toto mu zabezpečilo miestenku v pohárovej Európe. V sezóne 1967/68 sa dokázal prebojovať až do finále, v ktorom porazil Benficu 4:1. Za 10 rokov od mníchovskej tragédie sa tak dokázalo mužstvo dostať späť na vrchol, a to aj vďaka Mattovi Busbymu. Po ukončení manažérskej kariéry roku 1971 pracoval ako prezident klubu.

Pre klub tento muž stelesňoval nezlomnú vôľu víťaziť aj napriek nepriazni osudu. Medzi fanúšikmi je dodnes považovaný za jednu z najdôležitejších osobností v jeho histórii. Klub mu vzdal hold odhalením sochy dňa 27. apríla 1996. Taktiež príjazdová cesta k prednej časti štadióna nesie názov Sir Matt Busby Way.

Od finále s Benficou Lisabon sa prvýkrát do finále európskeho pohára, vtedy už nazvaného Champions League dostali až v roku 1999. Písal sa dátum 26. máj 1999. Teda deň, kedy by mal vtedy už nebohý Sir Alexander Matthew „Matt“ Busby ako znelo jeho celé meno presne 90 rokov. A vo finále sa im postavil celok z mesta tragédie – mníchovský Bayern. Mnoho fanúšikov dodnes verí, že ten zázračný obrat Manchestru United, kedy v nadstavenom čase otočili nepriaznivé skóre z 0:1 na 2:1 zariadil tam niekde hore práve tento muž !

 Iné projekty 

 Zdroj 

 Matt Busby  
 Matt Busby devilpage.cz

Kategória:Škótski futbalisti
Kategória:Škótski futbaloví tréneri
Kategória:Hráči Liverpool FC
Kategória:Hráči Manchester City FC
Kategória:Tréneri Manchester United FC